КуэдкIэ узыщыгугъ хъуну гуп
Шапсыгъ щIыналъэм и «Бгырысхэр» ныбжьыщIэ ансамблым хэтхэм мы гъэр яхуэфIащ. Хьэджыкъуэ къуажэм щыщ музыкант цIыкIухэм мэлыжьыхь мазэм «цIыхубэ» цIэ лъапIэр къыхуагъэфэщащ, абы и ужькIэ хэгъэгу зэхыхьэм зыкъыщагъэлъэгъуащ.
Хьэджыкъуэ къуажэм сабий гъуазджэхэмкIэ дэт еджапIэ №4-м и бэрэбэнауэ гупыр етIанэгъэ илъэсипщI ирокъури, программэ зэпэщ ягъэхьэзыр. Абы къищынэмыщIауэ, ахэр зэпеуэ, фестиваль зэмылIэужьыгъуэ куэдым ирагъэблагъэ. КIэкIыхъу Рашид и гъэсэнхэм диплом, фIыщIэ, щIыхь тхылъхэр я куэдщ. Псом ящхьэращи, цIыхубэм фIыуэ ялъэгъуащ.
Бэрэбэнауэ ансамблым цIыхуибгъу хэтщ. Ар гуп щIалэщ, езым и хъэтI иIэжщ. Я лъэпкъ щэнхабзэм фIылъагъуныгъэ зэрыхуаIэмрэ пщIэ лъагэмрэ куэдкIэ и фIыгъэщ абыхэм я унафэщI музыкант цIэрыIуэ КIэкIыхъу Рашид. Ар илъэс куэд хъуауэ щэнхабзэм хуолажьэ. 1974 гъэм и ныбжьыр илъэс 11-м иту, абы и творческэ гъуэгуанэм «Iуэдыщэ» къэфакIуэ гу-пым щыщIидзауэ щытащ. «Шапсыгъ» цIыхубэ ансамблым илъэс куэд хъуауэ хэтщ, Сабий гъуазджэхэмкIэ школ №4-м щрегъаджэ, абы къищынэмыщIауэ, Хьэджыкъуэ къуажэ дэт ЩэнхабзэмкIэ унэм и унафэщIщ.
И IэщIагъэр фIыуэ зылъагъу, абы хуэпэж Рашид 2017 гъэм гъуазджэмрэ щэнхабзэмкIэ еджапIэхэм я егъэджакIуэ нэхъыфIхэм хабжэри, щIыналъэм ЩэнхабзэмкIэ и министерствэм къыбгъэдэкI фIыщIэ тхылъ къыхуагъэфэщащ.
ЕгъэджакIуэм и махуэм ирихьэлIэу иджыблагъэ Краснодар щекIуэкIа зэхыхьэ дахэм КIэкIыхъум и ансамблыр и гъусэу кIуащ.
— Фэ фи гъащIэр IэнатIэ гугъум, ныбжьыщIэ цIыкIухэм я зэфIэкIыр наIуэ щIыным хуэвунэтIащ, — къыхигъэщащ Краснодар щIыналъэм щэнхабзэмкIэ и министр Лапинэ Викторие къызэхуэсахэм щехъуэхъум.
Махуэшхуэ концертым зыкъыщызыгъэлъэгъуахэм яхэтащ Хьэджыкъуэ къуажэм къыдэкIа артист ныбжьыщIэхэри.
Ныбэ Анзор.
